Viadi en il Tessin

Franz Ermel / Ignaz Cathomen

Igl è passà gia in lung temp, dapi che jau seseva tard viaden en la notg en mia stanza da studi e sfegliava en in album da fotografias. Mia egliada è lur sa fermada vi d'in maletg che m'ha fascinà tut particularmain, jau na pudess betg dir pertge motiv. Davanttiers en il maletg sa preschenta la siluetta d'ina baselgia idillica dal Tessin, che sa chatta insanua a l'entrada d'in vitg, en ina val selvadia e romantica, lunsch davent da las grondas citads e dal traffic. La tur stgira tanscheva en il tschiel nocturn e pareva da vegliar sur il vitg ch'era vesaivel en il funs dal maletg. Il tschiel era surtratg da nivels grevs e stgirs. Tranter ora guardava la culla melna da la glina. Sia glisch bittava sumbrivas sin la plazza avant la baselgina, ch'era sclerida be malamain d'ina laterna da la via. l aveva plovì, uschia che la laterna sa reflectava da la sulada bletscha. Jau hai sfeglià vinavant en l'album, che l'ura da paraid ha gist dà las dudesch - mesanotg. Suenter er'jau puspè circundà d'ina quietezza cumpletta e nunpenetrabla. Varsaquantas minutas stuevan esser passadas, che jau aud danovamain ed andetgamain dudesch fridas, questa giada dentant pli grevas e mittas e bler pli fermas che avant, sco las fridas d'in zain. Jau sun siglì si plain tema, tschertgond l'origin da questas fridas. Danunder duessan quellas tunar cun tala vehemenza, che jau hai cartì da mez ma chattar en in clutger?

Jau hai guardà enturn. L'entira stanza pareva da stremblir en il ritmus da las fridas, en mes chau strasunavi e tunavi, ed andetgamain hai jau fatg persenn, ch'ils tuns dals zains vegnivan or da l'album sin mia schanuglia! Instinctivamain, sco manà d'in maun ester, hai jau sfeglià enavos fin al maletg che aveva sveglià mia attenziun. Sco senza schientscha hai jau fixà mes egls sin la fotografia ch'era - sco i para - vegnida viva! Jau hai udì cleramain las fridas dal zain na da la baselgia e tranteren il ramurar dal vent en las plantas. Jau hai vis co quel chatschava ils nivels en il firmament. Sin la plazza avant baselgia sblatschava la plievgia. Tuts quests eveniments èn passads avant mes egls sco in film. Jau hai strusch pudì chapir quai che s'è preschentà a mes egls. Siemi u realitad, ma sun jau dumandà. Jau hai serrà ils egls, als hai avert puspè. La malaura pareva uss da fracassar en mia stanza entira. Danovamain hai jau fixà mes egls sin il film e cun sgarschur hai jau fatg persenn ch'il maletg ha cumenzà a s'engrondir, l'emprim be plaunsieu, lur pli e pli spert. Prest ha'l cuntanschì la surfatscha da l'entir album, ed jau hai sentì che jau na tegneva nagut pli enten maun. Vegnind pli e pli gronda ha la surfatscha dal maletg perfin abandunà sias duas dimensiuns limitadas. Tuts objects han cumenzà a sa distatgar da lur puncts da perspectiva. Els han cumenzà a s'adattar en la terza dimensiun, els han survegnì profunditad speziala. Er questa nova expansiun s'è sviluppada l'emprim mo plaunsieu, lura pli e pli spert. Prest ha ella gì conquistà l'entir spazi survesaivel. Jau hai sentì co jau perdeva pli e pli mes suttape.

Jau giascheva sin in terren bletsch, betg abel da far in sulet moviment. I stueva esser passà ina bun'urella avant che jau sun stà en pe. Jau ma chattava sin ina spunda surcreschida dad erva ed aveva precis la vista sin la baselgia e sin il la vischnanca tessinaisa che jau enconuscheva da la fotografia. La cuntrada m'aveva recepì en il vair senn dal pled, m'aveva traguttì, m'integrà en sasezza. Sco jau hai dentant pudì constatar, n'er'jau dentant betg be daventà perditga d'ina "midada dal lieu "mabain er d'ina "midada dal temp", pertge en quest mument ma chattav'jau en il medem lieu sco quai ch'el era reproducì sin la fotografia: glina plaina, plievgia e malaura, fatgs che na correspundevan betg cun la data da la "realitad", quai vul dir cun quella che jau aveva gì, contemplond la fotografia a chasa.

La malaura è finalmain tschessada in pau, igl è schizunt vegnì quiet. Il vent s'era calmà, igl aveva chalà da plover. Jau ma decid dad ir en vischnanca cun la speranza da chattar in albiert.
Jau ma vuleva gist metter sin via, ch'ina figura sco ina sumbriva va tut a la mitta avant mai sur la plazza baselgia vi. Jau prov da penetrar la stgiraglia cun mes egls, jau na pos dentant percorscher nagut. Curt suenter cumpara la figura danovamain. Jau ma sbass e spiunesch suenter a quella. Sco sch'ella n'avess betg vulì vegnir conuschida, sa ruschna ella per lung dal mir da la baselgia e sa volva vers il portal. Ella targlina là in mument e svanescha lur en l'intern da la baselgia. Jau hai udì cleramain il lev sgriztgar da la greva porta da lain.

Ditg sun jau giaschì sin il terren bletsch e ma na sun betg muvì. Ina giada hai jau cartì da vesair la splendur d'ina glisch tras ina da las fanestras, forsa d'ina chandaila. Forsa m'ha jau dentant er laschà trumpar. Jau na saveva betg, sche jau dastgia insumma anc fidar a mes senns. Jau hai serrà ils egls ed hai spetgà, senza savair tge.
Suenter in'urella hai jau puspè udì il sgriztgar da la porta. Jau hai dà svelt in'egliada e gist anc pudì vesair a svanir ina segunda persuna da porta en. Lur eri puspè dal tuttafatg quiet. La vischnanca giascheva en sontga pasch avant mes pes. Jau dun in'egliada cunter il tschiel. Ils nivels eran svanids dal tuttafatg. Empè da quels ves jau ina mar da stailas che glischa sin il funs blau stgir da l'univers. Jau na sentiva ni bletschira ni fradaglia e giascheva qua senz'ils minims sentiments.

Puspè eran passadas varsaquantas minutas che jau vegn dasdà d'in sbratg mit. I m'ha parì sco sch'el fiss vegnì na da la baselgia. Jau guard ad in guardar, na poss dentant percorscher nagut. L'ura da la baselgia mussava tschintg avant l'ina. Andetgamain aud jau per la terza giada il lev sgriztgar. Ina da las staturas cumpara tuttenina en il portal. Ella guarda spertamain enturn, serra la porta davos il dies e va viador en la notg. Ella va tut a ruschnond per lung dal mir e traversa il santeri. Da mes post anor hai jau pudì vesair ch'igl era in um. Prest è'l stà svanì en la stgiraglia.

Targlinond sun jau stà en pe. Mia vestgadira era tartagnada. Jau la prov da nettegiar, uschè bain sco pussaivel. Na da la baselgia datti l'ina. Jau vuleva finalmain ir en la vischnanca che jau vegn bittà per terra d'ina forza terribla. Igl è vegnì stgir avant mes egls. Varsaquantas secundas er'jau senza schientscha e cur che jau ma sun revegnì plaunet, giaschev'jau a chasa en mia stanza da studi. Jau era bletsch fin sin l'ossa e mia vestgadira era tartagnada da terra bletscha e pastg. Sper mai giascheva l'album avert cun la fotografia da la vischnanca tessinaisa. Considerond quella pli exactamain, constatesch jau ina pitschna midada: Empè dals nivels stgirs eri da vesair il tschiel stailì glischond.

Paucas emnas suenter quest eveniment per mai dal tuttafatg nunchapibel, ha la casualitad vulì che jau hai sfeglià gasettas veglias en tschaler. Cun quella chaschun hai jau survegnì enten maun varsaquants exemplars d'ina gasetta quotidiana tessinaisa conuschenta. Jau hai legì a la svelta in per rapports ed hai lur chattà l'artitgel suandant:

"Durant la notg sin il venderdi passà è ina giuvna dunna vegnida assassinada a... Il caluster l'ha chattà l'autra damaun stilettada en il clutger. La baselgia stat a l'ur da la vischnanca e per quest motiv èsi strusch probabel ch'insatgi haja observà il malfatg. Suspectà d'avair commess il delict vegn in um giuven da la vischnanca ch'è svanì dapi quella notg senza laschar enavos fastizs. EI duai avair conuschì fitg bain la dunna mazzada e saja sa scuntrà cun quella pliras giadas durant la notg sin l'areal da la baselgia...".